নীতেশের রামায়ণে ‘রাম’ সেজেছে কে! জোরকদমে চলছে শুটিং

এই মুহূর্তে চর্চায় রয়েছে পরিচালক নীতেশ তিওয়ারির ‘রামায়ণ’। প্রায়শই এই ছবি নিয়ে নিত্যনতুন তথ্য সামনে আসছে। নীতেশের ছবিতে রাম ও সীতার চরিত্রে অভিনয় করছেন যথাক্রমে রণবীর কপূর ও সাই পল্লবী। অন্য দিকে রাবণের চরিত্রে থাকছেন ‘কেজিএফ’ খ্যাত অভিনেতা যশ। এ ছাড়াও হনুমানের চরিত্রে দেখা যাবে সানি দেওলকে। এইমুহূর্তে রাম-এর দৃশ্যগুলো নিয়ে জোরকদমে চলছে শুটিং। তবে রণবীর কাপুর তো এইমুহূর্তে ব্যস্ত সঞ্জয় লীলা বনশালির ‘লভ অ্যান্ড ওয়ার’ ছবির শুটিংয়ে। সেখানে তাহলে কাকে নিয়ে শুট সারছেন পরিচালক নীতেশ তিওয়ারি?

সূত্রের খবর, আপাতত রণবীরের বডি ডাবল নিয়ে এই ছবির শুটিং সারছেন নীতেশ। সেই সূত্র আরও জানিয়েছে, ‘রামায়ণ’-এর প্রথম ভাগের ৯০ শতাংশ শুটিং সেরে ফেলেছেন রণবীর। বাকি যতুটুকু অংশ তাঁর বাকি রয়েছে, তা অভিনেতার বডি-ডাবল দিয়েও দিব্যি সারা যাবে। পর্দায় তা নিয়ে কোনও অসুবিধে হবে না। আসলে, এই ছবিতে ভিএফএক্স অত্যন্ত গুরুত্বপূর্ণ একটি বিষয়। তাই সেই বিষয়টি নিয়ে আগামী কয়েকটা মাস দারুণ ব্যস্ত থাকবেন পরিচালক। একমুহূর্ত সময় নষ্ট করতে নারাজ তিনি। তাই রণবীরের বডি ডাবল দিয়েই শুট শেষ করে ভিএফএক্স পর্যালোচনার কাজে মন দেবেন তিনি। অন্যদিকে, সবকিছু ঠিকঠাক থাকলে চলতি বছরের মে মাস থেকেই এই ছবির দ্বিতীয় ভাগের শুটিং শুরু হয়ে যাবে। জুন থেকে শুটিংয়ে রণবীর কাপুর।

উল্লেখ্য, গত নভেম্বরে সমাজমাধ্যমে ‘রামায়ণ’ ছবির পোস্টার ভাগ করে নিয়েছেন প্রযোজক নমিত মলহোত্র। পোস্টারে দেখা গিয়েছিল মেঘ ফুঁড়ে একটি বাণ উড়ে চলেছে, চারপাশে ছড়িয়ে পড়ছে আগুনের ঝলক! পোস্টার থেকেই জানা গেল, দু’টি ভাগে মুক্তি পাবে ‘রামায়ণ’। দু’টি ভাগের প্রথমটি ২০২৬ সালের দীপাবলিতে। দ্বিতীয়টি তার পরের বছর ২০২৭-এর দীপাবলিতে। এমন তথ্য পেয়ে স্বভাবতই উৎসাহিত হয়েছিল দর্শক। পোস্টার মুক্তির পর রাবণের চরিত্রে যশকে দেখার বিষয়ে উৎসাহ দেখিয়েছেন দর্শক। এই ছবি প্রসঙ্গে ‘কেজিএফ’ ছবি তারকা যশ কবুল করেছিলেন এই ‘রামায়ণ’-এ ‘রাবণ’-এর চরিত্রে অভিনয় করতে মুখিয়ে রয়েছেন তিনি। দক্ষিণী তারকা বলেছিলেন, “এখনও পর্যন্ত আমার কেরিয়ারে সবথেকে চ্যালেঞ্জিং চরিত্র।” উল্লেখ্য, এই ছবিতে লারা দত্তকে কৈকেয়ীর ভূমিকায় দেখা যেতে পারে, মন্থরার ভূমিকায় দেখা যাবে শিবা চড্ডাকে।